ओडिशा में कोरोना वायरस के 1385 नए केस, 14 और मरीजों की मौत
ओडिशा में कोविड-19 के 1,385 नए मरीजों के सामने आने के साथ बृहस्पतिवार को राज्य में अब तक संक्रमित हुए लोगों की संख्या बढ़कर 2,97,274 तक पहुंच गई।
भुवनेश्वर: ओडिशा में कोविड-19 के 1,385 नए मरीजों के सामने आने के साथ बृहस्पतिवार को राज्य में अब तक संक्रमित हुए लोगों की संख्या बढ़कर 2,97,274 तक पहुंच गई। स्वास्थ्य विभाग के अधिकारी ने बताया कि राज्य में कोरोना वायरस से 14 और लोगों की मौत हुई है जिन्हें मिलाकर ओडिशा में अब तक 1,378 लोगों की जान महामारी में जा चुकी है। अधिकारी ने बताया कि 798 नए मामले पृथकवास केंद्रों में सामने आए हैं जबकि 587 लोगों के संक्रमित होने की पुष्टि कोविड-19 मरीजों के संपर्क में आए लोगों की जांच के दौरान हुई। उन्होंने बताया कि खुर्दा जिला जिसमें राजधानी भुवनेश्वर स्थित है वहां पर सबसे अधिक 159 नए मामले सामने आए जबकि कटक में 109 और मयूरभंज में 103 और लोगों के संक्रमित होने की पुष्टि हुई है। अधिकारी ने बताया कि जिन 14 लोगों की संक्रमण की वजह से मौत हुई है, उनमें खुर्दा-मयूरभंज के तीन-तीन, कटक-सुंदरगढ़ के दो-दो, सुंदरगढ़-नयागढ़-संभलपुर का एक-एक मरीज शामिल है। उन्होंने बताया कि अब तक 53 संक्रमितों की मौत अन्य बीमारियों से हुई है। अधिकारी के मुताबिक अब तक खुर्दा में सबसे अधिक 239 लोगों की मौत हुई है जबकि गंजम में 231 और कटक जिले में 115 लोगों ने जान गंवाई है। उन्होंने बताया कि राज्य में इस समय 13,770 मरीज उपचाराधीन हैं जबकि 2,82,073 संक्रमण मुक्त हो चुके हैं।